**KLASA: 034-28/24-01/13**

**URBROJ: 711-02-04/01-2025-02**

Zagreb, 20. veljače 2025.

**Ivana Ostojić, odvjetnica u Odvjetničkom društvu Škurla, Durmiš i Spajić**

**Predmet: očitovanje na zahtjev Ivane Ostojić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 28. siječnja 2025. zaprimilo zahtjev za očitovanjem koji je podnijela udruga Hrvatsko društvo lobista, a u svom zahtjevu traži pojašnjenje primjene pojedinih odredbi Zakona o lobiranju („Narodne novine“, broj 36/2024., dalje u tekstu ZOL) te postavlja pitanja koja se tiču primjene ZOL-a.

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. ZOL-a, ali se njegov sadržaj odnosi na tumačenje odredaba ZOL-a, odnosno njegovih podzakonskih propisa, stoga se Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu ZOL-a, vođenje Registra lobista i izricanje sankcija za kršenje navedenog zakona, na 69. sjednici održanoj 20. veljače 2025. godine očitovalo kako slijedi.

 Na pitanje mora li uz zahtjev za upis u Registar lobista za pravnu osobu biti podnesen i zahtjev za upis fizičke osobe koja će biti in-house lobist za tu pravnu osobu, Povjerenstvo upućuje da sukladno odredbi članka 12. stavka 5. ZOL-a, zahtjev za upis u registar lobista (za pravnu osobu) sadrži naziv i sjedište pravne osobe, osobni identifikacijski broj (OIB), podatke za kontakt, uključujući adresu elektroničke pošte, ime i prezime i adresu osobe koja lobira u ime pravne osobe, kao i područje djelovanja i interesa.

Odredbom članka 9. Pravilnika o vođenju Registra lobista uređen je postupak podnošenja zahtjeva za upis u Registar pravne osobe kao i dostava potrebne dokumentacije uz zahtjev. U članku 9. stavku 1. Pravilnika određeno je da zahtjev za upis u Registar pravna osoba podnosi elektroničkim putem na Obrascu II. koji se nalazi u Prilogu I. Pravilnika. S tim u vezi, a sukladno predmetnom upitu, za upis pravne osobe u Registar lobista dovoljno je ispuniti navedeni Obrazac II u kojem se navode podaci o lobistu/ima koji lobira/ju u pravnoj osobi (in-house lobistu). Konačno, po obradi takvog zahtjeva za upisom u Registar lobista, Povjerenstvo će izvršiti upis pravne osobe lobista, ali i svih pojedinačnih lobista navedenih u zahtjevu Obrasca II koji lobiraju za pravnu osobu na način da će u Registru lobista biti vidljivi kao fizičke osobe lobisti koji lobiraju za određenu pravnu osobu (in-house lobisti).

U odnosu na upit o postojanju mogućih zapreka da kao lobist bude naveden predsjednik ili član uprave trgovačkog društva, sukladno pozitivom zakonskom uređenju, takve zapreke ne postoje. Međutim, valja istaknuti da se takve osobe također moraju upisati u Registar lobista na jednaki način koji vrijedi i za ostale in-house lobiste, a koji način je objašnjen u prethodnom odlomku.

Završno, u odnosu na upit smatra li se lobiranjem ako lobist nastoji promijeniti određene prakse koje se temelje na već donesenom zakonu i ne nastoji utjecati na izmjenu zakona već izmjenu prakse koja je stvorena, po njegovom mišljenju, protivno zakonskim rješenjima, valja istaknuti sljedeće.

Člankom 2. stavkom 1. ZOL-a lobiranje je definirano kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja.

Odredba članka 2. stavka 2. ZOL-a javno odlučivanje određuje kao pripremu i izradu, donošenje zakona, drugih propisa ili općih akata, kao i drugih strateških i planskih dokumenata od strane tijela zakonodavne ili izvršne vlasti, tijela državne uprave, drugih državnih tijela, tijela jedinica lokalne ili područne (regionalne) samouprave, uključujući i njihova upravna tijela, odnosno drugih pravnih osoba i tijela koje imaju javne ovlasti.

Imajući na umu navedeno, utjecaj na izmjenu načina primjene zakona ne bi se smatralo lobiranjem u smislu odredbi ZOL-a ukoliko ono ne bi predstavljalo pripremu, izradu ili donošenje propisa, općih akata, niti strateških i planskih dokumenata. Moguća je primjerice situacija u kojoj bi izmjena načina primjene pojedinog zakona mogla utjecati na izradu podzakonskog propisa ili drugog općeg akta koji bi regulirao primjenu odredbi tog zakona. U tom slučaju i nastojanja da se promijeni određena praksa kod primjene zakona bi se imala smatrati lobiranjem.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana